|  |  |
| --- | --- |
|  |  Καλλιθέα 27/03/2025  |
| ΔιεύθυνσηΤηλ.Email | : Φορνέζη 2, ΤΚ 17675 Καλλιθέα: 210-9530910, 917 : i.kallithea.allazei@gmail.com | **Π ρ ο ς :**Τον Πρόεδρο του Δημοτικού Συμβουλίου Καλλιθέας(για την Ειδική Συνεδρίαση Λογοδοσίας της Δημοτικής Αρχής) |

**Θέμα: Διακοπή δράσεων κυκλοφοριακής αγωγής και οδικής ασφάλειας στα**

 **σχολεία.**

Αξιότιμε κ. Πρόεδρε,

Η οδική ασφάλεια αποτελεί ένα μείζον ζήτημα δημόσιας πολιτικής και κοινωνικής ευθύνης, καθώς η χώρα μας συνεχίζει να καταγράφει υψηλά ποσοστά τροχαίων ατυχημάτων, με τραγικές συνέπειες. Σύμφωνα με τα στοιχεία της ΕΛΣΤΑΤ, το 2024 καταγράφηκαν **665 θάνατοι από τροχαία ατυχήματα**.

Αναγνωρίζοντας τη σοβαρότητα της κατάστασης, κατά τη διάρκεια της προηγούμενης δημοτικής θητείας, ως Διοίκηση, δώσαμε ιδιαίτερη βαρύτητα στην κυκλοφοριακή αγωγή των μαθητών. Στο πλαίσιο αυτό, υλοποιήθηκαν **συστηματικές δράσεις οδικής ασφάλειας** στα σχολεία του Δήμου μας, σε συνεργασία με το **Ινστιτούτο Οδικής Ασφάλειας "Πάνος Μυλωνάς"**, έναν από τους πλέον καταξιωμένους φορείς στον τομέα της πρόληψης και εκπαίδευσης σε θέματα κυκλοφοριακής αγωγής. Οι πρωτοβουλίες αυτές είχαν ως στόχο τόσο την ενημέρωση και εκπαίδευση των μαθητών όσο και τη διαμόρφωση υπεύθυνων αυριανών οδηγών, συμβάλλοντας στην πρόληψη τροχαίων ατυχημάτων.

**Με ιδιαίτερη ανησυχία,** όμως, **διαπιστώνουμε ότι η παρούσα Δημοτική Αρχή έχει διακόψει αυτές τις δράσεις,** παρά το γεγονός ότι η ανάγκη για κυκλοφοριακή εκπαίδευση παραμένει επιτακτική. Η ευαισθητοποίηση των μαθητών σε ζητήματα οδικής ασφάλειας αποτελεί βασική προτεραιότητα για κάθε Δήμο που ενδιαφέρεται να θωρακίσει το μέλλον της τοπικής κοινωνίας απέναντι στους κινδύνους της αστικής και υπεραστικής κυκλοφορίας.

Κατόπιν τούτων, παρακαλούμε να μας απαντήσετε στα εξής ερωτήματα:

1. Για ποιους λόγους διακόπηκε η συνεργασία του Δήμου με το Ινστιτούτο Οδικής Ασφάλειας "Πάνος Μυλωνάς" και άλλους εξειδικευμένους φορείς;
2. Υπάρχει πρόθεση εκ μέρους της Δημοτικής Αρχής να επανεκκινήσει τις δράσεις κυκλοφοριακής αγωγής στα σχολεία;
3. Έχουν εξεταστεί εναλλακτικές πρωτοβουλίες ή προγράμματα που θα μπορούσαν να υποστηρίξουν την εκπαίδευση των μαθητών σε θέματα οδικής ασφάλειας;

Θεωρούμε, ότι η συνέχιση αυτών των δράσεων είναι **ζωτικής σημασίας** για την ασφάλεια των παιδιών μας και την καλλιέργεια κυκλοφοριακής συνείδησης από μικρή ηλικία. Η Τοπική Αυτοδιοίκηση οφείλει να διαδραματίζει καθοριστικό ρόλο στην πρόληψη και εκπαίδευση, αξιοποιώντας κάθε διαθέσιμη συνεργασία και πόρο προς αυτή την κατεύθυνση.

Αναμένουμε τις απαντήσεις σας καθώς και τις πρωτοβουλίες που προτίθεστε να αναλάβετε για την επαναφορά και ενίσχυση αυτών των κρίσιμων δράσεων.

 Με εκτίμηση,

 Ο Δημοτικός Σύμβουλος της Δημοτικής Παράταξης

 «Η ΚΑΛΛΙΘΕΑ ΑΛΛΑΖΕΙ – ΔΗΜΗΤΡΗΣ ΚΑΡΝΑΒΟΣ»

 Αρμόδιος για θέματα Παιδείας

 ΚΟΥΤΣΟΓΙΑΝΝΗΣ ΓΕΩΡΓΙΟΣ-ΣΠΥΡΙΔΩΝ